ยูโอบีสอบขบวนการโกงซื้อกองทุน
ยูโอบีย้ำไม่ปฏิเสธความรับผิดชอบ กรณีลูกค้าร้องเรียนถูกโกง แต่ขอตรวจสอบเชิงลึกหลังพบอาจทำเป็นขบวนการ
10 มิ.ย. 2559

ยูโอบีย้ำไม่ปฏิเสธความรับผิดชอบ กรณีลูกค้าร้องเรียนถูกโกง แต่ขอตรวจสอบเชิงลึกหลังพบอาจทำเป็นขบวนการ
นายยุทธชัย เตยะราชกุล รองกรรมการผู้จัดการใหญ่ บุคคลธนกิจ ธนาคารยูโอบี (ไทย) เปิดเผยว่า ธนาคารกำลังตรวจสอบกรณีพนักงานทำการทุจริตเงินซื้อกองทุนในเชิงลึก ทั้งข้อมูลรายงานทางการเงินที่เกี่ยวข้องทั้งหมด และพฤติการณ์ หลังจากพบความเป็นไปได้ว่าจะมีการฉ้อโกงโดยการทำเป็นขบวนการ
ทั้งนี้ ผู้เสียหายที่เข้าร้องเรียนกับศูนย์คุ้มครองผู้ใช้บริการทางการเงิน (ศคง.) มีจำนวน 8 คน มูลค่าความเสียหายที่ลูกค้าอ้างคือราว 40 ล้านบาท แบ่งออกเป็น 2 กลุ่ม แต่บางรายมีความเสียหายทับซ้อนกัน คือ กลุ่มที่ร้องเรียนว่าเงินในบัญชีถูกอายัด และกลุ่มที่ระบุว่า ซื้อกองทุนจากยูโอบี แต่ไม่ได้หน่วยลงทุน
สำหรับสาเหตุที่อายัดเงินในบัญชีที่มีการขายกองทุน เพราะธนาคารได้ตรวจสอบพบว่า มีเงินโอนเข้าบัญชีอย่างไม่ถูกต้อง จึงขอให้เจ้าของบัญชีชี้แจงที่มาของเงินดังกล่าว ส่วนลูกค้าที่ซื้อกองทุนรวมแล้ว แต่ไม่ได้รับหน่วยลงทุนนั้น เนื่องจากธนาคารตรวจสอบไม่พบว่ามีธุรกรรมเกิดขึ้นในระบบ ทำให้ต้องมีการตรวจสอบข้อเท็จจริงที่เกิดขึ้น เพราะผู้เสียหายไม่มีเอกสารที่ถูกต้องมายืนยันกับธนาคาร ประกอบด้วย เอกสารใบเสร็จที่พิมพ์จากเครื่องคอมพิวเตอร์ พร้อมกับการปั๊มตรายางของธนาคาร รวมทั้งจะต้องมีลายเซ็นของพนักงานธนาคารกำกับไว้  
“เราขอตรวจสอบให้ชัดเจนและละเอียดเพื่อพิสูจน์ให้ได้ว่า มีการทำธุรกรรมซื้อกองทุนที่สาขาธนาคาร เพราะการซื้อกองทุนมี 2 ช่องทางเท่านั้น คือ การซื้อที่สาขา หรือซื้อผ่านออนไลน์ ซึ่งผู้เสียหายบอกว่าเป็นการซื้อที่สาขา ก็ต้องตรวจสอบกล้องวงจรปิดด้วย” นายยุทธชัย กล่าว
สำหรับกรณีดังกล่าว ยอมรับว่า มีพนักงานสาขาทุจริตจริง และขณะนี้ได้แจ้งความดำเนินคดีอาญาแล้ว ส่วนผู้เสียหายนั้น ธนาคารจะต้องพิสูจน์รายต่อรายว่า มีความเสียหายจริงหรือไม่ เพราะเรื่องนี้มีทั้งผู้กระทำผิด ผู้เสียหายที่บริสุทธิ์ถูกโอนเงินออกจากบัญชี และผู้ได้อานิสงส์ ซึ่งบางคนเป็นคนเดียวกับที่อ้างว่าได้รับความเสียหาย
ทั้งนี้ ธนาคารได้ชี้แจงกับธนาคารแห่งประเทศไทย (ธปท.) แล้ว ซึ่ง ธปท.ได้กำชับให้ธนาคารดูแลลูกค้าทุกรายให้ได้รับความยุติธรรม ขณะเดียวกัน ธนาคารจะเพิ่มความรัดกุมในมาตรการดูแลความเสี่ยงการทำธุรกรรมสาขา โดยในกรณีนี้ธนาคารจะติดประกาศให้ข้อมูลแก่ลูกค้ารับทราบถึงการซื้อกองทุนที่ถูกต้อง ซื้อได้ในช่องทางใด และลูกค้าจะต้องมีการตรวจสอบอะไรบ้าง
“เหตุการณ์ที่เกิดขึ้นกระทบกับภาพลักษณ์ของธนาคารบ้าง และมีการสอบถามจากลูกค้าแต่ไม่ก่อให้เกิดการเทขายกองทุนหรือกระทบความเชื่อมั่นลูกค้าเป็นวงกว้างแต่อย่างใด” นายยุทธชัย กล่าว